În ce condiții poate fi adus Horațiu Potra din Dubai, în lipsa unui tratat de extrădare. Explicația lui Cătălin Predoiu
Ministrul de Interne, Cătălin Predoiu, spune că Horațiu Potra poate fi extrădat din Dubai, unde s-ar afla în prezent, în baza unor înțelegeri bilaterale, având în vedere că între România și Emiratele Arabe Unite nu există tratat de extrădare. Sâmbătă, Potra, fiul său și încă o rudă au fost dați în urmărire generală, după ce Înalta Curte de Casație și Justiție a emis mandate de arestare în lipsă pe numele lor. Este dosarul în care au avut loc percheziții la apropiați ai lui Călin Georgescu.